《十六夜补之席上赏月分韵得水字》
明代·黄佐

长风吹燕树，月色浩如水。华堂彻明烛，飞轩集同轨。

金波散窗户，琼筵一何绮。兴随虚籁发，歌逐流云起。

清辉虽可悦，亏盈自兹始。人事有代谢，况乃幽玄理。

惟恐秋已深，严霜被兰芷。默坐闻疏砧，孤怀渺千里。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。